**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 15.01.2018, ora 08.00 – 16.01.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 16.01.2018, ora 07.00**

**RÂURI**

**Debitele au fost în general în scădere**, exceptând râurile din bazinele mijlocii şi inferioare ale Jiului, Argeşului, Ialomiţei, Oltului inferior, cele din bazinele Vedea şi Bârlad, cursul mijlociu şi inferior al Prutului şi râurile din Dobrogea unde au fost staţionare.

Formaţiunile de gheaţă (gheaţă la maluri, curgeri de năboi, pod de gheaţă) au fost în extindere şi intensificare, fiind prezente pe râurile din bazinele hidrografice: Vişeu, Iza, Tur, Someşul Mare, Lăpuş, Mureş, Olt, bazinele superioare ale Argeşului şi Ialomiţei şi pe afluenţii Siretului şi Prutului.

Debitele se situează în general la valori între 30-90% din normalele lunare, exceptând râurile din bazinele hidrografice: Vişeu, Iza, Tur, Suceava, Moldova, Bistriţa, Trotuş, cursurile superioare ale Arieşului, Târnavelor, Jiului, Siretului şi Prutului şi unele râuri din Dobrogea unde debitele au valori în jurul și peste mediile multianuale lunare.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în scădere**, exceptând râurile din Banat, Oltenia, Muntenia, Dobrogea şi din jumătatea de sud a Moldovei unde vor fi relativ staţionare.

Sunt posibile creşteri de niveluri şi debite pe unele râuri mici din sud-vestul şi sudul ţării datorită precipitaţiilor lichide, prognozate.

Formaţiunile de gheaţă (gheaţă la maluri, năboi) se vor menţine fără modificări importante, exceptând cele din bazinul inferior al Oltului unde vor fi în restrângere şi diminuare.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 15.01.2018 – 16.01.2018 a fost în scădere, având valoarea de 7700 m3/s**, peste media multianuală a lunii ianuarie (4950 m3/s).

În aval de Porţile de Fier debitele au fost în creştere la Gruia şi pe sectorul Zimnicea – Cernavodă şi în scădere pe sectoarele Calafat – Tr. Măgurele şi Hârşova – Tulcea.

**Debitul la intrarea în ţară (secţiunea Baziaş) va fi staţionar (7700 m3/s).**

În aval de Porţile de Fier debitele vor fi în creştere pe sectoarele Gruia – Calafat și Olteniţa – Vadu Oii, în scădere pe sectorul Bechet – Corabia și staționare pe sectoarele Tr. Măgurele – Giurgiu şi Brăila – Tulcea.

**2.** **Situaţia meteorologică în intervalul 15.01.2018, ora 08.00 – 16.01.2018, ora 06.00**

**Administraţia Naţională de Meteorologie (A.N.M.)** a emis în data de 15.01.2018, ora 13.00, o **INFORMARE METEOROLOGICĂ**, valabilă pentru intervalul 15 ianuarie, ora 20 – 17 ianuarie, ora 20, vizând precipitații sub formă de ninsoare, lapoviță și ploaie, polei, intensificări ale vântului și ninsori viscolite la munte, conform căreia:

,,*În cursul nopții de luni spre marți (15/16 ianuarie) și în primele ore ale zilei de marți (16 ianuarie) pe arii relativ extinse în sudul și sud-estul teritoriului va ninge în general slab cantitativ. Pe litoral vor fi posibile și precipitații mixte și polei.*

*Din după-amiaza zilei de marți (16 ianuarie) precipitațiile vor fi în extindere treptată, începând cu regiunile vestice și vor cuprinde cea mai mare parte a țării. La început vor fi mai ales ninsori, ce se vor transforma treptat și în lapoviță și ploaie, iar cantitățile de apă vor depăși 15…20 l/mp și izolat 30 l/mp, cu precădere, în zonele de munte și în sud-vest.*

*Local se va semnala polei în Banat, Crișana, Oltenia, Transilvania, apoi și în Muntenia, Moldova și posibil în Dobrogea.*

*În zonele de munte temporar vor predomina ninsorile și se va depune strat nou de zăpadă, local consistent, în noaptea de marți spre miercuri (16/17 ianuarie) îndeosebi în Carpații Occidentali și în nordul Carpaților Orientali, iar miercuri (17 ianuarie) mai ales în zona Carpaților Meridionali.*

*Vântul se va intensifica în regiunile vestice, unde temporar va atinge viteze de 50…55 km/h, iar la munte, cu precădere în zona înaltă, rafalele vor depăși 70...80 km/h, viscolind ninsoarea și spulberând zăpada.*

*Notă: În noaptea de luni spre marți (15/16 ianuarie) vremea se va menține geroasă în nordul, nord-estul și centrul țării.*”

Această **INFORMARE METEOROLOGICĂ** a fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- *ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (42 de prefecturi).*

**ÎN ŢARĂ**

Vremea a fost rece în toată ţara, geroasă dimineaţa şi noaptea în nord, centru, precum şi în dealurile sudice. Înnorările au persistat în sud-vestul, sudul şi estul teritoriului, iar în celelalte regiuni, cerul a fost variabil, mai mult senin ziua. Temporar a nins slab în Banat, Oltenia, Dobrogea, Muntenia, local în Moldova şi izolat în Crişana şi Transilvania. În sudul litoralului trecător a fost şi lapoviţă. Vântul a suflat slab şi moderat, cu unele intensificări, noaptea, pe crestele Carpaţilor Meridionali. La ora 20 stratul de zăpadă măsura -în platformele staţiilor meteorologice - până la 109 cm la munte în Masivul Făgăraş, în cea mai mare parte a Olteniei (până la 13 cm) şi a Dobrogei (până la 7 cm), local în Moldova (până la 8 cm) şi în Muntenia (până la 3 cm) şi izolat în Transilvania (până la 6 cm), Banat (până la 3 cm) şi Crişana (până la 3 cm). Temperaturile maxime s-au situat între -11 grade la Joseni şi 3 grade la Gurahont. Valorile termice la ora 06 se încadrau între -19 grade la Joseni şi la Rădăuţi şi 2 grade la Sulina şi Sfântu Gheorghe-Deltă.

**LA BUCUREŞTI**

Vremea a fost rece. Cerul a fost mai mult noros, temporar a nins slab, iar vântul a suflat slab până la moderat. Temperatura maximă a fost de -5 grade la Afumaţi şi Băneasa şi -4 grade la Filaret, iar la ora 06 se înregistrau -7 grade la Afumaţi şi Băneasa şi -6 grade la Filaret. La ora 20 era strat de zăpadă de 1 cm.

**3. Prognoza meteorologică în intervalul 16.01.2018, ora 08.00 – 17.01.2018, ora 08.00**

**ÎN ŢARĂ**

Vremea va deveni în general închisă, cu valori de temperatură ce vor fi în creştere faţă de intervalul precedent, dar în cursul dimineţii local va mai fi ger îndeosebi în nordul şi în centrul ţării. Precipitaţiile se vor extinde treptat dinspre vestul teritoriului, iar cantităţile de apă vor depăşi 10...15 l/mp, izolat 20 l/mp în sud-vest şi în zonele de munte. În prima parte a zilei vor fi mai ales ninsori, însă începând de după-amiază se va semnala şi lapoviţă sau ploaie. Vor fi depuneri de polei în sudul Banatului, Oltenia, iar în cursul nopţii pe arii restrânse şi în rest. Vântul va sufla în general moderat, cu intensificări în regiunile vestice, cu viteze de 50...55 km/h şi la munte, unde rafalele vor depăşi 70...80 km/h pe creste, viscolind ninsoarea şi spulberând zăpada. Temperaturile maxime se vor încadra între -5 şi 5 grade, iar cele minime se vor situa între -6 şi 4 grade, uşor mai ridicate în sudul Banatului.

**LA BUCUREŞTI**

Vremea va fi în general închisă, dar cu temperaturi în creştere. Cerul va fi noros şi vor fi condiţii de precipitaţii slabe, ninsoare la începutul zilei, iar noaptea vor fi posibile precipitaţii mixte şi polei. Vântul va sufla slab şi moderat. Temperatura maximă va fi de -2...-1 grad, iar cea minimă de -3...-2 grade.

**4. Buletin nivometeorologic valabil pentru masivele Bucegi şi Făgăraş (versantul nordic) emis pentru perioada 15 ianuarie 2018 ora 20 – 16 ianuarie 2018 ora 20**

**Starea stratului de zăpadă în data de 15.01.2018, ora 14:**

În ultimele 24 de ore, vremea a fost geroasă. Cerul a fost variabil, temporar noros şi izolat a nins slab. Vântul a suflat slab şi moderat, cu intensificări în zona înaltă de până la 50 km/h, unde a spulberat zăpada. Temporar în zona înaltă s-a semnalat ceaţă. Stratul de zăpadă s-a menţinut relativ constant şi măsura la ora 14: 109 cm la Bâlea-Lac, 100 cm la Vârful Omu, 26 cm la Sinaia, 16 cm la Fundata şi 13 cm la Predeal.

**Evoluţia vremii în intervalul 15.01.2018 ora 20 – 16.01.2018 ora 20:**

Vremea se va menţine rece, geroasă noaptea şi dimineaţa în întreaga zonă montană, precum şi în cursul zilei pe creste. Cerul va fi temporar noros şi va ninge în general slab în întreaga zonă montană, iar stratul de zăpadă va creşte uşor. Vântul va sufla slab şi moderat, cu intensificări pe creste, unde va viscoli sau spulbera zăpada. Local se va semnala ceaţă.

**Peste 1800 m:** temperaturi minime: -18 la -14 gr.C; temperaturi maxime: -10 la -5 gr.C;

**Sub 1800 m:** temperaturi minime: -14 la -12 gr.C; temperaturi maxime: -5 la -1 gr.C.

**Stabilitatea şi evoluţia stratului de zăpadă:**

**La altitudini de peste 1800 m: RISC ÎNSEMNAT (3)**

La suprafaţa zăpezii s-au format cruste subţiri de gheaţă, cu rezistenţă scăzută, peste care se va adăuga un nou strat subţire de zăpadă (până în 5...6 cm). În interiorul stratului se vor menţine structurile de tip placă. La supraîncărcări (cu turişti sau schiori), partea superioară, puţin stabilă, poate ceda uşor, ducând la declanşarea de avalanşe de dimensiuni medii pe pantele mai înclinate.

**La altitudini mai mici de 1800 m: RISC MODERAT (2)**

Stratul de zăpadă, puţin consistent, are la suprafaţă cruste subţiri de gheaţă, peste care se va depune noul strat de zăpadă, de mici dimensiuni. Declanşarea avalanşelor este posibilă mai ales la supraîncărcări, de la altitudini apropiate de 1800 m, pe pantele înclinate, din zonele unde sunt acumulări mai mari de zăpadă.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru intervalul 12.01.2018-14.01.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

**G.N.M. C.J. Gorj şi A.P.M. Gorj** informează despre producerea unui incendiu, în data de 15.01.2018, în jurul orei 11.00, în localitatea Hurezani, judeţul Gorj, ca urmare a unei explozii la un colector de gaze ce aparţine OMV PETROM. Au fost rănite superficial patru persoane. Incendiul a afectat o suprafaţă de circa 200 mp de teren agricol, o parte din sediul TRANSGAZ SA Hurezani şi mai multe autoturisme. ISU Gorj a intervenit pentru stingerea incendiului. Nu se cunosc cauzele producerii exploziei.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 14.01.2018-15.01.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE